হরিশ আইয়ার

**হরিশ আইয়ার**, যিনি "আহম", *হাইয়ার* এবং "হ্যারিশ আইয়ার" নামেও পরিচিত (জন্ম: ১৬ এপ্রিল ১৯৭৯) একজন ভারতীয় সমঅধিকার কর্মী। আইয়ার বিভিন্ন বিষয়ে আন্দোলন করেন, যার মধ্যে উল্লেখযোগ্য নারী ও পুরুষ সমকামী, উভকামী এবং রূপান্তরিতলিঙ্গ ( এলজিবিটি ) সম্প্রদায়, শিশু, মহিলা এবং শিশু যৌন নির্যাতনের শিকারদের অধিকার ইত্যাদি। 

হরিশ ভারতে সমকামিতার অপরাধমুক্তকরণের অন্যতম সোচ্চার সমর্থক ছিলেন। তিনি এর প্রভাব নিয়ে একাধিক সচেতনতা অভিযানে অংশ নেন এবং গণমাধ্যমে সক্রিয়ভাবে বক্তব্য দেন। তিনি এ বিষয়ে বিভিন্ন প্রবন্ধ ও চিঠি লিখেছেন এবং সিদ্ধান্তের পরিপ্রেক্ষিতে ভারতের এলজিবিটি সম্প্রদায়ের দুরবস্থার কথা তুলে ধরতে দেশের শীর্ষস্থানীয় জাতীয় টেলিভিশন সংবাদ অনুষ্ঠানে উপস্থিত হয়েছেন।

তিনি সমকামিতাকে অপরাধের তালিকা থেকে বাদ দেওয়ার দাবিতে ভারতের সুপ্রিম কোর্টে মামলা করেছিলেন। ২০১৮ সালের জুন মাসে তিনি ৩৭৭ ধারার মামলায় একটি ইমপ্লিডমেন্ট আবেদন দাখিল করেন।

২০১৮ সালের আগস্ট মাসে ভারতের জাতীয় মানবাধিকার কমিশন (NHRC) হরিশ আইয়ারকে এলজিবিটিআই বিষয়ক কোর গ্রুপে নিয়োগ করে। এই কোর গ্রুপ ছিল এলজিবিটিআই সম্প্রদায়ের উদ্বেগ ও সমস্যা পর্যালোচনা করার জন্য গঠিত প্রথম দল, যাদের লক্ষ্য ছিল বিদ্যমান আইনকানুনকে সম্প্রদায়ের প্রয়োজনের সঙ্গে সামঞ্জস্যপূর্ণ করে তোলা।

## বিতর্ক
২০১৫ সালের মে মাসে তার মা পদ্মা আইয়ার ভারতের প্রথম সমকামী বিবাহ বিজ্ঞাপন প্রকাশ করলে হরিশ গণমাধ্যমের আলোচনায় আসেন।  একাধিক শীর্ষস্থানীয় ভারতীয় সংবাদপত্র বিজ্ঞাপনটি প্রকাশ করতে অস্বীকৃতি জানায়, শেষে মিড ডে বিজ্ঞাপনটি প্রকাশ করে।  বিজ্ঞাপনটিতে "আইয়ার পছন্দ" ( আইয়ার একটি জাত এবং হরিশের পদবি) উল্লেখ থাকায় বিতর্কের শুরু হয়। হরিশ এবং পদ্মা উভয়ই অনলাইনে সমালোচনার শিকার হন এবং তাদের বিরুদ্ধে জাতপাতভিত্তিক বিভাজনকে উৎসাহিত করার অভিযোগ আনা হয়।  যাইহোক, তারা পরে স্পষ্ট করেন যে কথিত আপত্তিকর পছন্দটি "ঠাট্টা করে" উল্লেখ করা হয়েছিল শুধুমাত্র LGBT বিবাহের বিজ্ঞাপন বিষমকামী বিবাহের বিজ্ঞাপনের সাথে কতটা একইরকম হতে পারে তা দেখানোর জন্য।

## সক্রিয়তা
আইয়ার নিয়মিত তার প্রিয় বিষয়ে প্রচারণা চালানোর জন্য সামাজিক যোগাযোগ মাধ্যম (ব্লগ, ফেসবুক এবং টুইটার) ব্যবহার করেন। ২৬/১১ জঙ্গি হামলার সময় তিনি তার ব্যক্তিগত ব্লগকে হেল্পলাইনে রূপান্তরিত করার জন্য সর্বাধিক পরিচিত।  পরে আইয়ার মুম্বইয়ে নাগরিকদের সুস্থ হতে সাহায্য করার জন্য অ্যানিমেল অ্যাঞ্জেলস-এর সাথে একটি পশু সহায়তা থেরাপি কর্মশালার আয়োজন করেন। 

২০০৯ সালে, আইয়ার এবং শোভা দে দক্ষিণপন্থী সামাজিক-রাজনৈতিক গোষ্ঠী শ্রী রাম সেনা কর্তৃক বেঙ্গালুরুর এক পাবে মহিলাদের উপর হামলার নিন্দা জানাতে সীতা (S.I.T.A., সেনসিটিভিটি ইন ট্রু অ্যাকশন) সেনা প্রচারণা শুরু করেন।  এই প্রচারণায় নারীদের শ্লীলতাহানির সময় বাঁশি বাজিয়ে অন্যদের সতর্ক করার আহ্বান জানানো হয়।  ২০১৩ সালের আগস্টে মাসে জনৈক তরুণী চিত্রসাংবাদিকের গণধর্ষণের খবর প্রকাশিত হলে আইয়ার মুম্বাইয়ের রাস্তায় উজ্জ্বল লাল লিপস্টিক পরে প্ল্যাকার্ড নিয়ে মিছিল করেন যাতে লেখা ছিল "আমার লিপস্টিক দেখো না। আমার কথা শোনো"। 

২০১৪ সালে আইয়ার দর্শকদের নিরামিষভোজী হতে অনুরোধ জানিয়ে পিপল ফর দি ইথিকাল ট্রিটমেন্ট অফ অ্যানিম্যালসের এক বিজ্ঞাপনে অংশগ্রহণ করেছিলেন। 

## গণমাধ্যমে প্রচারণা
আইয়ার ভারতীয় চলচ্চিত্র তারকা আমির খানের টক শো *সত্যমেব জয়তেতে* শিশু যৌন নির্যাতনের বিষয়ে একটি পর্বে উপস্থিত হয়েছিলেন। সেখানে তিনি তার শৈশবের যৌন নির্যাতনের ভয়াবহ অভিজ্ঞতার বিস্তারিত বর্ণনা দেন।  এর পূর্বে হরিশ এনডিটিভির জনপ্রিয় টক শো বরখা দত্তের*উই দ্য পিপলে* এবং রিচা অনিরুদ্ধের হিন্দি টক শো *জিন্দেগি লাইভে অংশ নিয়েছিলেন*। ব্রিটিশ অভিনেতা স্টিফেন ফ্রাই হরিশের BBC2 তথ্যচিত্র "আউট দেয়ার"-এর জন্য তার সাক্ষাৎকার নিয়েছিলেন। পরে তিনি টুইট করেন "ইউআর অ্যা হেল অফ অ্যা গাই! ২০১৬ সালে, আইয়ার এবং তার পরিবার এলিয়ট পেজের সাথে তার ওয়েব সিরিজ *গেকেশনে* অভিনয় করেছিলেন। 

২০১৫ সালের মার্চ মাসে, হরিশ তার প্রিয় বন্ধু এবং কলকাতা পার্ক স্ট্রিট ধর্ষণের শিকার সুজেট জর্ডানের মেনিনগোএনসেফালাইটিসে মৃত্যুর পর তার প্রতি এক মর্মস্পর্শী প্রশংসাপত্র লিখেছিলেন। ২০১৪ সালে গোয়ায় তেহেলকা থিঙ্ক সম্মেলনে দেখা হওয়ার পর হরিশ এবং সুজেটের ঘনিষ্ঠতা বৃদ্ধি পায়। হরিশের চিঠিতে সুজেটের বিচারের অগ্রগতি এবং আদালতে তাকে যে অপমান করা হয়েছিল তা নিয়ে বেশ কয়েকটি প্রশ্ন উঠেছিল। তিনি ধর্ষণের ঘটনা মোকাবেলায় আরও সংবেদনশীলতার আহ্বান জানান। 

## জনপ্রিয় সংস্কৃতিতে
তার জীবন থেকে অনুপ্রাণিত হয়ে দুটি চলচ্চিত্র তৈরি হয়। ওনির পরিচালিত *আই অ্যাম* এবং যুধাজিৎ বাগচী ও রণদীপ ভট্টাচার্য্য পরিচালিত *আমেন* । *"আই অ্যাম"* ছবিতে অভিনেতা সঞ্জয় সুরি শিশু যৌন নির্যাতনের শিকার অভিমন্যুর চরিত্রে অভিনয় করেছেন। এই চরিত্রটি ছিল হরিশের জীবন  এবং হায়দ্রাবাদের ফ্যাশন ডিজাইনার গণেশ নাল্লারির জীবন থেকে অনুপ্রাণিত। *"আমেন"* ছবিতে, অভিনেতা করণ মেহরা হ্যারির(হরিশ আইয়ার) চরিত্রে অভিনয় করেছেন, এই যুবক তার যৌনতা নিয়ে আত্মবিশ্বাসী কিন্তু এখনও তার শৈশবের যৌন নির্যাতনের স্মৃতির ভূত তাকে তাড়া করে বেড়ায়।

পায়েল শাহ কারওয়ার লেখা *"দ্য ব্যাড টাচ"* বইয়ে আইয়ারের জীবনী রয়েছে। 

অ্যামাজনের ওয়েস্টল্যান্ড আইয়ারকে তার আত্মজীবনী "সন রাইস"-এর জন্য স্বাক্ষর করিয়েছে। 

## পুরষ্কার এবং প্রশংসা
* ভারত পেট্রোলিয়াম কর্পোরেশন লিমিটেড, ভারতীয় সরকারি মালিকানাধীন সংস্থা, নারী ক্ষমতায়নের ক্ষেত্রে তার কাজের জন্য ২০১৬ সালে হরিশ আইয়ারকে এনার্জাইজিং ভারত পুরষ্কারে ভূষিত করে। ভারতের পেট্রোলিয়াম মন্ত্রী *ধর্মেন্দ্র প্রধান* এই পুরস্কার প্রদান করেন। 
* ব্রিটিশ জাতীয় দৈনিক দ্য গার্ডিয়ান বিশ্বের ১০০ জন প্রভাবশালী এলজিবিটি ব্যক্তির তালিকায় আইয়ারের নাম রেখেছে। তিনি তালিকায় ৭১ নম্বরে আছেন, এবং এই তালিকায় তিনিই একমাত্র ভারতীয় নাগরিক। 
* পিঙ্ক পেজ আইয়ারকে ভারতের সাতজন সর্বাধিক প্রভাবশালী সমকামী ব্যক্তির একজন হিসেবে মনোনীত করেছে 
* শিশু যৌন নির্যাতনের বিরুদ্ধে সচেতনতা তৈরিতে তার কাজের জন্য জিন্দেগি লাইভ পুরষ্কারে ভূষিত দশজন ব্যক্তির মধ্যে আইয়ার একজন। 

হরিশ আইয়ার টেডএক্সে অনেকবার বক্তৃতা দিয়েছেন, যার মধ্যে উল্লেখযোগ্য টেডএক্সমশলায় "হোয়াট ইফ উই হ্যাড দ্যা কালচার অব স্পিকিং অ্যাবাউট সেক্স", এবং টেডএক্স গিতাম ইউনিভার্সিটিতে "রাইজিং ফ্রম দ্য অ্যাশেস  : ফ্রম অ্যাবিউস টু হোপ"। 

তার বক্তৃতা দক্ষতা এবং আবেগপ্রবণতার দক্ষতার কারণে, আইয়ার ভারতের প্রচণ্ড প্রেরণাদায়ক বক্তাদের তালিকায় স্থান পেয়েছেন। 

আইয়ার ২০১৩ সালে তেহেলকার THiNK সম্মেলনে বক্তৃতা দিয়েছিলেন। একই অনুষ্ঠানে অন্যান্য বিশিষ্ট বক্তাদের মধ্যে ছিলেন রবার্ট ডি নিরো, অমিতাভ বচ্চন, এ আর রহমান, শেখর কাপুর, গিরিশ কার্নাড এবং মেধা পাটকর ৷  তিনি ২০১৫ সালে কর্মবীর পুরস্কার পান। 

## তথ্যসূত্র

## আরও পড়ুন
* 

বিষয়শ্রেণী:উত্তর চব্বিশ পরগনা জেলার ব্যক্তি
বিষয়শ্রেণী:১৯৭৯-এ জন্ম
বিষয়শ্রেণী:ভারতীয় সমাজকর্মী
বিষয়শ্রেণী:ভারতীয় নাগরিক অধিকার কর্মী
বিষয়শ্রেণী:জীবিত ব্যক্তি